
๏ แม่จะรัก หนูทำไม ให้มากนัก
พอแม่รัก ก็กังวล บ่นจนหนำ
เช้าก็เหน็บ เย็นก็บ่น เหลือทนจำ
จะตอกย้ำ ถึงไหน ให้รำคาญ

๏ แม่หยุดรัก สักครั้ง บ้างได้ไหม
อ้างอยู่ได้ รักเหลือ เจือสงสาร
สอนบ่นด่า ราวจะให้ ไปนิพพาน
แสนฟุ้งซ่าน กับหวังดี ที่แม่ทำ

๏ บอกครั้งเดียว หนูก็รู้ เข้าหูแล้ว
บ่นจนแก้ว หูร้าว ทุกเช้าค่ำ
ปากก็บ่น ว่าเบื่อบ่น ทนชี้นำ
ที่ตอกย้ำ เพราะอยากเห็น เป็นผู้คน

๏ แล้วนี่หนู เป็นอะไร สายตาแม่
ตัวตุ๊กแก หรือแมวหมา สัตว์หน้าขน
หนูอยากดี แต่เบื่อ สุดเหลือทน
เสียงด่าบ่น ที่ฟังย้ำ มันช้ำใจ

๏ เที่ยววุ่นวาย ชีวิตหนู ดูซินั่น
ดูแม่ฉัน เรียกตื่นนอน อาทรไหม
คนจะนอน เต็มตื่น ชื่นหทัย
แม่ทำไม ไม่รู้เรื่อง น่าเคืองจริง

๏ เรียกกินข้าว ราวกับเด็ก ตัวเล็กน้อย
จะต้องคอย กินข้าว ราวเจ้าหญิง
ก็กินก่อน ก็ได้ ไยประวิง
บางครั้งชิ่ง หนีไป ไม่กินเลย

๏ แม้ยามกิน นั่นแล แม่ยังบ่น
อาทรล้น ยามกินข้าว เจ้าข้าเอ๋ย
ดูทำที ห่วงหา ยิ่งกว่าเชย
อยากจะเอ่ย นักหนา ว่ากินเป็น

๏ จะไปเรียน ก็สั่ง ทั้งวายวุ่น
สร้างบุญคุณ นักเชียว ดูเคี่ยวเข็ญ
แม่ทำไม ต้องวุ่นวาย ให้ยากเย็น
สร้างประเด็น แล้วก็บ่น ให้ทนฟัง

๏ หาว่าหนู ไม่กระตือ รือล้นรีบ
มัวแต่งีบ นอนกรน ขนขึ้นหลัง
ทั้งซุ่มซ่าม มือไม้ ไม่ระวัง
ช้อนชามดัง ตอนกินข้าว ไม่เข้าที

๏ หาว่าไม่ เตรียมตัว มัวอ้อยอิ่ง
มัวประวิง พิงเสา ดุจเข้าผี
แล้วจะทำ อะไรกิน สิ้นตาปี
เป็นสตรี นั้นต้อง คล่องแคล่วงาน

๏ แม่รักหนู ให้น้อย ลงหน่อยไหม
แม่จะได้ ไม่ม้วย ด้วยสงสาร
ตามเฝ้าดู นั่นหนอ ก่อรำคาญ
ตามระราน ชีวิตหนู อยู่ร่ำไป

๏ อธิบาย ก็เลี่ยง ว่าเถียงแม่
หนูดูแย่ นักหนา แม่ว่าไหม
ครั้นพอนิ่ง หยุดเผย เอ่ยอะไร
ก็ยังว่า ไม่พอใจ หรือไรกัน

๏ ก็แล้วน่า พอใจ ที่ไหนเล่า
ทุกค่ำเช้า เสียงลิขิต ชีวิตฉัน
เอ่ยอะไร ก็ผิดหมด ประชดประชัน
แสนอัดอั้น ตันใจ ในมารดา

๏ บ่นว่าหนู พูดกับแม่ แหวเสียงใส่
ทีกับใคร ไม่รู้ ดูจ๊ะจ๋า
เสียงที่พูด โทรศัพท์ จับอุรา
แต่วาจา กับแม่ แย่เสียจริง

๏ หนูยอมรับ ว่าเป็น เช่นแม่รู้
เขาคนนั้น ชมหนู เป็นผู้หญิง
เขาพูดเพราะ ก็เพราะบ้าง ตามอ้างอิง
จะให้หยิ่ง เชิดใส่ อย่างไรกัน

๏ ไม่เหมือนเสียง แย่แย่ ที่แม่สร้าง
เสียงพร่ำบ่น หาใช่ทาง ที่สร้างสรรค์
แม่ก็น่า จะรู้ดี ที่จำนรรจ์
สร้างสวรรค์ ตรงไหน ถึงได้ทำ

๏ แม่จะรัก หนูทำไม ให้มากนัก
ยิ่งแม่รัก ยิ่งบ่นเข้า เช้าเย็นค่ำ
ทุกทุกวัน พูดมาก ไม่อยากจำ
มีแต่ช้ำ จิตใจ ให้สุดเซ็ง ๚ะ

